Kayëte soŋe vë-ebëre
Wade yehëhna hnë iŋi kayëte
Iŋi kayëte wasëwif vële hwëtahnëka Yesu Këris herëhnik. Ale herëk a ƴëtina, ɓare njëtëk ɗus Vikerëh va kaɓi nësahnëk ɗus Vikerëh vi soŋe nkabahn bi mo ye Këris. Iŋi kayëte kerik yëbëlan bëhn wafëhw imbëɗ g'iryaw̃ gë bëhn wafëhw imbëɗ gë wahnah g'imbëɗ (60 gë 95) ga ndëcëk hnagi Yesu ỹa.
Vële ryënkwëko kwëtahnëni va mbërehnëniho hafo njëkëlehnëni cow̃ani. Soŋe rac kerëhnanëkëhni aỹi ahnë iŋi kayëte ɗanko gante kamënahnëɗëni nko njaw̃ënani, antë tavëni nkaw̃ ikwëtahn ŋa.
Wati vacërakëlo va, W̃ënu ŋa ntik ikwëtëla gë ɓulunda lëw̃u ỹa. Tëhnakëhni vësëna wasaɗëha do tëƴëk wasaɗëha. Antehnëkëhni ge ahnë ntik uw̃eh, tëfëka njëɗahn intaw̃ soŋe saɗëha ỹa, do W̃ënu ŋa tavëhnëɗëha ahnë arac. Iŋi kayëte nësëk paŋare ikwëtëla kasëk ŋa nte ntik W̃ën gë vahnë vële hwëtahnëka Aju va. Ntëbëk ndënkwëryënkw ŋa. Kaɓi ile ntinëhnëkëhni Yesu Këris vahnë va had Ajë W̃ën, ntëbëk ile ntini vëhni Moyis, gë vacërakëlo vëỹëntaw̃ va. Yesu ye fape W̃ën fa ale sënaỹik soŋe fop wameh vahnë ŋa. Umë ye fëna asëna wasaɗëha asankaf ale rënkëk hnë waỹëw̃a wasëvah w̃a ambin hna. Ale-wo-le hwëtahnëk ỹa ɓokëna mbala cënana ntaw̃ saɗëha soŋe wameh wadëw̃u. W̃ënu ŋa tavëhnëɗëha wameh wadëw̃u ŋa.
Wëlin wanës wakwëhn nafa hn'iŋi kayëte: W̃ën, saɗëha, wameh, Këris, Asëna wasaɗëha asankaf, wanës, kwëtëla, sariya, Ahwëhn, Abëraham, ɗoku, ikwëry, Ajë, ikwëtahn, waỹëw̃a wasëvah w̃a.
Wëlin gante nke kayëte ka:
W̃ënu ŋa nësëhnëkëfu paɓ g'Aju (1.1-4)
Yesu cëpëkëhni wamëleka ŋa gë Moyis (1.5–3.6)
W̃ënu ŋa njinëgend ɓulunda lëw̃u ỹa (3.7–4.13)
Yesu, Asëna Wasaɗëha Asankaf a (4.14–8.13)
Kwëtëla cër gë kasëk (9–12)
Nkeya nte nëŋëɗëha W̃ën (13.1-19)
Iƴëfa gë simpaỹi (13.20-25)
1
W̃ënu ŋa nësëhnëkëfu paɓ g'Aju
1 Koɓëri ŋa, W̃ënu ŋa nësëhnëkëhniwo wahwënta wayaɓah gë sifa gë wasifa vacërakëlo va paɓ gë wakila ŋa. 2 Ɓare gaki, hnë wafac warëkwa li, gë fere Aju nësëhnëkëfu. Gë fere umë W̃ënu ŋa ntik ɗuniỹa ỹi, do umë tëhnak W̃ënu ŋa kwëhn viỹë vi fop. 3 Aỹi Ajë ye idanc cëmb W̃ënu ŋa do hnë fop viỹë hna tufahnëɗ paryi ile nke W̃ënu ŋa. Pëlaɗ ɗuniỹa ỹi ɗus gë fanka uhnës lëw̃u w̃a. Ante ntinënëkëhni vahnë va saɗëha soŋe tavëhnahnini wameh ŋa, ntañak mbin hna farëhw W̃ën hwëhn fanka hna.
Aju ỹa cëpëkëhni wamëleka
4 Koyëna W̃ënu ŋa ntik Aju cëpëhni wamëleka ŋa, had w̃ac le njëɗaka ỹa cëpëk walëw̃ hni w̃a.
5 Gena bi W̃ënu ŋa dehnëlahna la mëleka ryampo:
«Ajë mën yeru. Pëgw dol Rëm hu yeɓu.»✡
Dehnëlahna fëna la mëleka ryampo:
«Rëm yenëhnëɗëfuha do Ajë yenëhnëɗëho.»✡
6 Ɓare nte paƴika W̃ënu ŋa ɗuniỹa li aryënkwik nagi ỹa, ntehnëk:
«Fop wamëleka W̃ënu ŋa tëfëka cëmbëniha.»✡
7 Soŋe wamëleka ŋa W̃ënu ŋa ntehnëk:
«Ntiɗëfuhëhni wamëleka ŋa sëla,
ha, wale ryokuŋëhnëɗëho w̃a humpen hwëɗëh.»✡
8 Ɓare soŋe Aju ỹa ntehnëk:
«W̃ën, ucankaf hu ŋa mbiỹëɗ kwëlëkwël.
Anaw̃ëhnëɗuhëhni ɓulunda hu ỹa g'ucatah,
9 aŋahnëru ile satëk ỹa, añew̃ëru w̃eh w̃a.
Soŋe umë ye W̃ënu ŋa, W̃ën hu ha,
tëhnaki do natëndanëki ante turëki wagu ŋa nkaf li.
Pecehnëka gë wëjë gë vërëfal hu va.»✡
10 W̃ënu ŋa ntehnëk fëna:
«Wapëgwalahna, wëjë, Ahwëhn, ỹahanëk nkal ŋa,
wëɓák hu ŋa lik mbin ŋa.
11 Vëỹin fop mbëvëɗ, ɓare wëjë, nkontëɗeru kwëlëkwël.
Ambin ŋa g'inkal iŋa përëkaɗ had viỹi vësër,
12 apiỹëɗuhëhni had cuɗ cankaf;
ha, ankwëcëtëɗeni had vëỹi.
Ɓare wëjë, nkontëɗeru kwëlëkwël arac fo,
do uwám hu w̃a puɗina.»✡
13 W̃ënu ŋa dehnëlahna la mëleka ryampo:
«Ƴij alaña g'irëhw mën,
hafo hale këfëɗëfuhëhni vële ỹew̃ëki va haryënkw hu.»✡
14 Wamëleka ŋa wayena bi fop wayir wale yohalëɗëha W̃ënu ŋa? W̃ënu ŋa faƴëkëhni ndemanihëhni vële rëfëka nuỹani ipeh ŋa had ntëw̃.
✡ 1:5 Wahnëw̃ 2.7 ✡ 1:5 2 Samiyel 7.14 ✡ 1:6 Ɗivëta Sariya 32.43 ✡ 1:7 Wahnëw̃ 104.4 ✡ 1:9 Wahnëw̃ 45.7-8 ✡ 1:12 Wahnëw̃ 102.26-28 ✡ 1:13 Wahnëw̃ 110.1